EPISTOLA XXXV. GAUFRIDI MAJORIS ET TOTIUS S. RICHARII COMMUNIAE AD SUGERIUM.  Rogant ut monachum suum Petrum, electum S. Richarii abbatem, mittere non differat.
Omni honore dignissimo SUGERIO venerabili abbati Sancti Dionysii domino suo G. major, et vavassores, et tota S. Richarii communia, in Domino salutem et debitum servitium.
Serenitatem vestram exoramus ut desolationi Ecclesiae nostrae, quae tandiu sine rectore languit, subveniatis. Domnum Petrum monachum vestrum, consilio monachorum nostrorum, et religiosarum nostrae provinciae personarum, et militum, et burgensium, canonice electum vestri gratia quam citius potestis, sicut domui nostrae necesse est, mittere ne differatis. Valete.